Til VG sier Haga at det er tydelig at det finnes en ukultur i partiet som det må ryddes opp i.

– Jeg mener alle de ti som deltok på hytteturen må stenges ute fra partiet inntil omstendighetene rundt meldingen er avklart, sier hun.

Lars Nehru Sand kommenterer saken i Kveldsnytt. Du trenger javascript for å se video. Lars Nehru Sand kommenterer saken i Kveldsnytt.

Alle nekter

Blant de ti som var til stede på turen, er også nestleder i Sp, Ola Borten Moe. På direkte spørsmål bekrefter Haga at hun mener en suspensjon også bør omfatte ham.

Det var på en hyttetur i Åre i februar 2016 det ble sendt en tekstmelding til Liv Signe Navarsete. Alle de ti som var med på turen, har den siste tiden åpent benektet å ha sendt meldingen. Åtte av de ti har tillitsverv i Senterpartiet.

Senterpartiets stortingsgruppe avbildet i 2005. Åslaug Haga i front, Ola Borten Moe bakerst. I midten: Liv Signe Navarsete og Trygve Slagsvold Vedum. Foto: Erlend Aas / NTB scanpix

– Dette er en meget stygg og opprørende sak. Når Liv Signe tar belastningen med å stå i denne saken offentlig, så «tar hun en for laget» - for alle jenter som har fått grovt seksualiserte meldinger, sier Åslaug Haga til VG.

Kollektiv avstraffelse

Ola Borten Moe reagerer på Hagas utspill. Han kaller det lite konstruktivt og betegner det som en kollektiv avstraffelse.

– For det første er det ingen som skal få en slik melding. For det andre var det ikke et fellesskap som sendte denne meldingen. Det var det én person som gjorde. Like lite som i en hvilken som helst annen sosial samling, kan jeg være ansvarlig for det som blir gjort på en annens telefon, sier han til VG.

1. nestleder i Sp, Ola Borten Moe. Foto: Terje Bendiksby / NTB scanpix

Les også: Gløymde at Navarsete varsla om seksuell trakassering

«Dratt gjennom møkka»

Borten Moe sier Senterpartiet nå må bruke partiets egne retningslinjer og at denne saken ikke må løses i mediene. Han håper saken får en snarlig løsning.

– Nå har både jeg og de andre som deltok på denne turen, blitt dratt gjennom møkka i en og en halv uke. For mange har det også konsekvenser. Folk er lei seg og fortvilet, sier Sp-nestlederen.

Generalsekretær Knut M. Olsen i Senterpartiet jobber med å finne ut hvem som sendte meldingen.